Cancelarul german Olaf Scholz i-a cerut marţi Chinei să joace un rol mai important în ajutorarea ţărilor sărace pentru a depăşi povara datoriei publice mari, chestiune pe care a abordat-o cu preşedintele chinez Xi Jinping în timpul recentei sale vizite la Beijing, relatează Reuters.
''Este clar că R.P. Chineză, ca unul dintre cei mai mari creditori, trebuie să joace un rol general mai mare pentru a reduce povara datoriei celor mai sărace ţări, pe termen lung'', a spus Olaf Scholz într-un discurs la Summitul 'Global Solutions' de la Berlin.
Numărul ţărilor afectate de criza datoriilor sau în pericol de a fi afectate s-a dublat în ultimii zece ani, a adăugat el.
China este unul dintre marii creditori la nivel mondial. Creşterea dificultăţilor financiare din ţările sărace devine o problemă, în special în contextul eforturilor de combatere a schimbărilor climatice, potrivit şefului executivului german.
G20 creat un cadru pentru restructurarea datoriei, dar numai câteva ţări au manifestat interes faţă de acest subiect.
De asemenea, Scholz le-a cerut ţărilor în curs de dezvoltare să se implice în eventuale negocieri de pace în Ucraina.
''Cu cât mai multe ţări precum China, Brazilia, India şi multe altele îi spun Rusiei: 'Ajunge! Acest război trebuie să înceteze, Rusia trebuie să-şi retragă trupele', cu atât mai mari vor fi şansele de pace în viitorul apropiat'', a accentuat cancelarul german.